text: Skal ældre-maden serveres af private eller offentlige hænder?
  28 april 2015 kl. 07.22
  Om det skal være et privat firma eller det offentlige, der fremover skal servere aftensmaden på et plejecenter i Haderslev, vælger Haderslev Byråd i aften.
  Plejecenteret Hiort Lorenzen og plejedistrikterne Fjorden og Braine kan fremover blive drevet af private firmaer.
  Det er i hvert fald én af mulighederne, når byrådsmedlemmerne tirsdg skal tage stilling til udlicitering på ældreområdet for første gang.
  - Vi har valgt et plejecenter, som i forvejen er godt drevet, hvilket også er en forudsætning for, at vi kan gennemføre udbud, og hvor der er plads til udvikling, siger Holger Mikkelsen, formand for Voksenudvalget i Haderslev Kommune.
  Efter byrådsmødet tirsdag aften, hvor det endeligt besluttes, om plejecentrene skal sendes i udbud, venter et større arbejde med at finde og vælge den bedste leverandør.
  Men der er ikke nogen, der skal frygte at blive fyret, hvis der kommer nye sko på chefgangen på plejecentrene, forsikrer Holger Mikkelsen. Alle medarbejdere vil blive tilbudt at fortsætte.
  Den nye leverandør vil kunne overtage driften af plejencetrene fra første kvartal i 2016.
  